b'\n_START_ARTICLE_\nUrs Imboden\n_START_PARAGRAPH_\nUrs Imboden (n. 7 ianuarie 1975, satul Santa Maria im M\xc3\xbcnstertal, Cantonul Graub\xc3\xbcnden, Elve\xc8\x9bia) este un schior elve\xc8\x9bian, care a concurat la Jocurile Olimpice de iarn\xc4\x83 de la Salt Lake City (2002) din partea Elve\xc8\x9biei \xc8\x99i la Jocurile Olimpice de iarn\xc4\x83 de la Vancouver (2010) din partea Republicii Moldova. El este cet\xc4\x83\xc8\x9bean moldovean naturalizat. Disciplina sa favorit\xc4\x83 este slalomul.\n_START_SECTION_\nCariera sportiv\xc4\x83\n_START_PARAGRAPH_\nUrs Imboden \xc8\x99i-a \xc3\xaenceput cariera \xc3\xaen echipa na\xc8\x9bional\xc4\x83 de schi alpin a Elve\xc8\x9biei \xc3\xaen anul 1995. El a debutat la competi\xc8\x9biile de cup\xc4\x83 mondial\xc4\x83 \xc3\xaen \xc3\xaentrecerea de la Wengen din 19 ianuarie 1997, dar nu a terminat cursa. Primul punct l-a ob\xc8\x9binut la 28 noiembrie 1998, c\xc3\xa2nd s-a clasat pe locul 25 la competi\xc8\x9bia de la Aspen. \xc3\x8en \xc3\xaentrecerea de Cup\xc4\x83 Mondial\xc4\x83 de la Park City din 19 noiembrie 2000 s-a clasat pe locul 5. Cea mai bun\xc4\x83 pozi\xc8\x9bie ob\xc8\x9binut\xc4\x83 \xc3\xaentr-un sezon de cup\xc4\x83 mondial\xc4\x83 a fost locul 54 la general (\xc3\xaen sezonul 2000/2001) \xc8\x99i locul 19 la slalom (\xc3\xaen acela\xc8\x99i sezon)._NEWLINE_Imboden a f\xc4\x83cut parte din delega\xc8\x9bia Elve\xc8\x9biei la Jocurile Olimpice de iarn\xc4\x83 de la Salt Lake City (2002), ob\xc8\x9bin\xc3\xa2nd locul 5 la proba de slalom. La Cupa European\xc4\x83 de Schi Alpin din 2003 s-a clasat tot pe locul 5 la aceea\xc8\x99i disciplin\xc4\x83. La Campionatul Mondial de Schi Alpin de la St. Moritz (2003) s-a clasat pe locul 21 la proba de slalom. Deoarece \xc3\xaen sezoanele 2004 \xc8\x99i 2005, performan\xc8\x9bele sale au \xc3\xaenceput s\xc4\x83 scad\xc4\x83 \xc8\x99i nu a mai ob\xc8\x9binut nici un punct, el nu a mai fost selec\xc8\x9bionat \xc3\xaen echipa na\xc8\x9bional\xc4\x83 de schi a Elve\xc8\x9biei._NEWLINE_\xc3\x8empreun\xc4\x83 cu compatriotul s\xc4\x83u Christophe Roux \xc8\x99i cu italianul Sascha Gritsch, a c\xc4\x83rui carier\xc4\x83 a luat sf\xc3\xa2r\xc8\x99it \xc3\xaen urma unei accident\xc4\x83ri grave, a format "Legion\xc3\xa4rs-Alpinteam" (Legiunea Alpin\xc4\x83) a Republicii Moldova. \xc3\x8en anul 2006 celor trei sportivi li s-a acordat cet\xc4\x83\xc8\x9benia Republicii Moldova  pentru a primi dreptul s\xc4\x83 reprezinte aceast\xc4\x83 \xc8\x9bar\xc4\x83 la competi\xc8\x9biile interna\xc8\x9bionale de schi alpin.  El este antrenat de Hans Daniel Fahrner._NEWLINE_Cei doi elve\xc8\x9bieni au concurat la competi\xc8\x9biile de Cup\xc4\x83 Mondial\xc4\x83 de Schi Alpin din sezonul 2006/2007 din partea Republicii Moldova. \xc3\x8en \xc3\xaentrecerea de la Schladming din 30 ianuarie 2007, el s-a clasificat pentru prima dat\xc4\x83 ca moldovean \xc3\xaen primii 30, dar \xc8\x99i-a pierdut pozi\xc8\x9bia \xc3\xaen urm\xc4\x83toarele \xc3\xaentreceri. El a concurat ca reprezentant al Moldovei la Campionatul Mondial de Schi Alpin de la \xc3\x85re (2007), termin\xc3\xa2nd pe locul 11 \xc3\xaen proba de slalom._NEWLINE_\xc3\x8en sezonul 2008/2009, rezultatele lui Imboden au beneficiat de o aten\xc8\x9bie constant\xc4\x83 din partea presei elve\xc8\x9biene. Din cauza rezultatelor slabe ob\xc8\x9binute de fo\xc8\x99tii s\xc4\x83i colegi din echipa Elve\xc8\x9biei, mass-media elve\xc8\x9bian\xc4\x83 raporta \xc3\xaen mod regulat despre rezultatele ob\xc8\x9binute de "pensionar" - mai bune dec\xc3\xa2t ale sportivilor care reprezentau Elve\xc8\x9bia. Echipa de schi alpin a Republicii Moldova era de obicei men\xc8\x9bionat\xc4\x83 ca o echip\xc4\x83 format\xc4\x83 dintr-un singur sportiv, ea concur\xc3\xa2nd cu alte na\xc8\x9biuni cu echipe mari de antrenori \xc8\x99i preparatori tehnici. Imboden \xc3\xae\xc8\x99i preg\xc4\x83tea el \xc3\xaensu\xc8\x99i schiurile, av\xc3\xa2nd doar un singur antrenor (Hans Daniel Fahrner). _NEWLINE_La Campionatul Mondial de Schi Alpin de la Val d\'Is\xc3\xa8re (2009) s-a clasat pe locul 9 la proba de slalom. S-a calificat pentru a participa la Jocurile Olimpice. La \xc3\xaentrecerea de cup\xc4\x83 mondial\xc4\x83 de la Kitzb\xc3\xbchel, din 25 ianuarie 2009, a ob\xc8\x9binut locul 14. C\xc3\xa2\xc8\x99tigarea \xc3\xaentrecerii de cup\xc4\x83 european\xc4\x83 din 14 martie 2009 i-a asigurat lui Imboden locul 3 \xc3\xaen clasamentul final la slalom; acesta este cel mai bun rezultat al s\xc4\x83u p\xc3\xa2n\xc4\x83 \xc3\xaen prezent \xc3\xaen Cupa Europei._NEWLINE_La 10 ianuarie 2010, Imboden a terminat pe locul 7 \xc3\xaen proba de slalom de la Adelboden \xc8\x99i, astfel, a ob\xc8\x9binut primul loc de top 10 pentru Republica Moldova \xc8\x99i al doilea cel mai bun rezultat ob\xc8\x9binut vreodat\xc4\x83 de el \xc3\xaen competi\xc8\x9biile de cup\xc4\x83 mondial\xc4\x83._NEWLINE_Elve\xc8\x9bienii naturaliza\xc8\x9bi moldoveni Christophe Roux \xc8\x99i Urs Imboden au concurat la Jocurile Olimpice de iarn\xc4\x83 de la Vancouver (2010) , ca membri ai delega\xc8\x9biei Republicii Moldova. El a concurat \xc3\xaen proba de slalom, dar a abandonat \xc3\xaen prima man\xc8\x99\xc4\x83 din cauza ce\xc8\x9bii dense. La aceast\xc4\x83 proba au abandonat mai mult de 40 sportivi din cauza condi\xc8\x9biilor meteorologice foarte dificile.'